CELEX: 62011TN0158
Language: ro
Date: 2011-03-10 00:00:00
Title: Cauza T-158/11: Acțiune introdusă la 10 martie 2011 — Magnesitas de Rubián și alții/Parlamentul European și Consiliul

7.5.2011   
            
            
               RO
            
            
               Jurnalul Oficial al Uniunii Europene
            
            
               C 139/25
            
         Acțiune introdusă la 10 martie 2011 — Magnesitas de Rubián și alții/Parlamentul European și Consiliul
   (Cauza T-158/11)
   2011/C 139/48
   Limba de procedură: spaniola
   
      Părțile
   
   
      Reclamante: Magnesitas de Rubián, SA (Incio, Spania), Magnesitas Navarras, SA (Zubiri, Spania), Ellinikoi Lefkolithoi Anonimos Metalleftiki Viomichaniki Naftiliaki kai Emporiki Etaireia (Atena, Grecia) (reprezentanți: H. Brokelmann, P. Martínez-Lage Sobredo, avocați)
   
      Pârâți: Parlamentul European și Consiliul
   
      Concluziile reclamantelor
   
   Prezenta procedură are ca obiect anularea deciziei individuale vizată la articolul 13 alineatul (7) din Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (JO L 334, p. 17), în măsura în care aceasta creează în sarcina statelor membre obligația de a respecta concluziile privind cele mai bune tehnici disponibile care figurează la secțiunea 3.5 din „Documentul de referință pentru cele mai bune tehnici disponibile în industriile cimentului, varului și a oxidului de magneziu” (JO C 166, p. 5), în ceea ce privește condițiile care însoțesc autorizația pe care autoritățile competente o acordă instalațiilor de fabricare a oxidului de magneziu supuse autorizării în temeiul directivei menționate.
   Reclamantele solicită Tribunalului:
   
               —
            
            
               în principal, anularea deciziei atacate;
            
         
               —
            
            
               în subsidiar, și în ipoteza în care Tribunalul nu anulează această decizie în totalitate în ceea ce privește secțiunea 3.5 a documentului de referință, anularea în orice caz a secțiunii 3.5.5.4 din acest document, inclusiv, în special, valorile de emisii stabilite în tabelul 3.11 și
            
         
               —
            
            
               în orice caz, obligarea Parlamentului European și a Consiliului la plata cheltuielilor de judecată.
            
         
      Motivele și principalele argumente
   
   Reclamantele invocă patru motive în susținerea acțiunii lor:
   
               1.
            
            
               Primul motiv întemeiat pe necompetența Comisiei Europene.
               În această privință, se afirmă că Comisia Europeană nu era competentă pentru a include fabricarea oxidului de magneziu în documentul de referință.
            
         
               2.
            
            
               Al doilea motiv, întemeiat pe o încălcare a normelor fundamentale de procedură, în particular:
               
                           —
                        
                        
                           neinformarea reclamantelor cu privire la deschiderea procedurii de pregătire a documentului de referință la care acestea nu au putut participa decât tardiv.
                        
                     
                           —
                        
                        
                           neluarea în considerare în documentul de referință a „split views” (opinii divergente) ale reclamantelor.
                        
                     
                           —
                        
                        
                           nerespectarea termenului acordat pentru analiza proiectului final al documentului de referință.
                        
                     
         
               3.
            
            
               Al treilea motiv, întemeiat pe încălcarea articolului 1 din Directiva 2008/1/CE privind prevenirea și controlul integrat al poluării.
               În această privință, se afirmă că documentul de referință încalcă obiectivul declarat la articolul 1 din directiva menționată anterior, și anume protecția mediului considerat în ansamblul său, la fel cum încalcă acest obiectiv și concluziile care figurează la secțiunea 3.5 din acest document cărora decizia atacată le conferă caracter obligatoriu.
            
         
               4.
            
            
               Al patrulea motiv întemeiat pe încălcarea principiului general al egalității de tratament, întrucât decizia atacată tratează în același mod întreprinderi care se află în situații diferite.